**UPUTE ZA POPUNJAVANJE OBRASCA „PRIJAVA ZA KRATKOROČNU FINANCIJSKU POTPORU ISTRAŽIVANJIMA U 2024.“**

U ovim uputama nalaze se neka dodatna pojašnjenja, korisna za lakše, brže i točnije popunjavanje obrasca.

Dokumentacija koju je potrebno dostaviti za uspješnu prijavu je: potpisani Prijavni obrazac i ispis radova s naznačenim kvartilama **izdan od strane SMK**.

**A. PROJEKTNI PRIJEDLOG**

Nakon što se popune odgovarajuća polja (koristeći i padajuće izbornike), paziti da u tiskanim primjercima budu svi traženi potpisi (potpis voditelja + potpisi svakog suradnika u za to predviđenim poljima).

1. Profesor emeritus može biti i voditelj i suradnik;

2. Matični broj znanstvenika (MBZN) nije isključni kriterij i upisuje se samo za one suradnike koji ga imaju (primjerice, doktorandi i neki znanstveni novaci uglavnom nemaju MBZN, a ako su zaposlenici Sveučilišta mogu biti navedeni kao suradnici);

3. OIB je obavezno upisati – svaki istraživač može biti naveden isključivo na jednoj Potpori, a Potpore na kojima se otkriju udvojeni istraživači bit će automatski isključene iz daljnje evaluacije. Na Potpori ne mogu sudjelovati osobe koje nisu zaposlenici Sveučilišta u Zagrebu (vanjski suradnici), a to se odnosi i na sve istraživače izabrane u naslovna znanstveno-nastavna ili znanstvena zvanja.

**B. PODACI O PRIJAVITELJU (VODITELJU) I RADOVI**

U polja se upisuju traženi podatci sukladno zasebnim specifičnim uputama i kriterijima.

**C. PLANIRANJE TROŠKOVA**

Potrebno je popuniti tablicu troškova prema uputama i odabrati vrstu troška iz padajućeg izbornika.

NEPRIHVATLJIVI TROŠKOVI:

* troškovi za usluge odvjetnika i pravnog savjetovanja, revizorske usluge, geodetsko-katastarske usluge, usluge vještačenja, usluge agencija (prijepisi, prijevodi i sl.);
* pretplata na stručne i znanstvene tiskane ili elektroničke časopise i baze podataka;
* troškovi promidžbenih materijala, usluga elektronskih medija, tiska, izložbenog prostora na sajmu te ostalih usluga promidžbe i informiranja;
* sufinanciranje domaćeg ili međunarodnog znanstvenog ili stručnog skupa;
* sufinanciranje troškova stručnih ispita;
* troškovi taxi prijevoza, a troškovi rent-a-car mogu biti iznimno prihvatljivi samo ako su izravno vezani (kao najpovoljnija varijanta) uz terenska istraživanja i jasno obrazloženi u prijedlogu;
* troškovi nacionalnih i međunarodnih članarina, članarina za knjižnice, troškovi za upravne i administrativne pristojbe, sudske pristojbe, javnobilježničke pristojbe, kao ni rashodi protokola;
* troškovi pri registraciji prijevoznih sredstava ili troškovi uređivanja prostora;
* troškovi za kupnju „uobičajenog“ uredskog materijala, usluge telefona, telefaksa i interneta, poštarina;
* kupnja informatičke opreme ako nisu izravno vezani uz istraživanje i jasno obrazloženi u prijedlogu (mobiteli, tableti, računala, printeri i toneri te kupnja kapitalne opreme);

PRIHVATLJIVI TROŠKOVI:

**TIR:** laboratorijski potrošni materijal i pribor, laboratorijski uzorci i životinje, plinovi, kemikalije, fiksativi, reagensi, otopine, protutijela, troškovi terenskog istraživanja i anketiranja (uključujući i prijevoz te troškove za terenski rad studenata – studentski servis), potrošni terenski materijal i sl. Prihvatljiv trošak jest i plaćanje znanstvenoistraživačke usluge, to jest analize uzoraka na drugoj instituciji (uključujući i trošak obavljanja dijela eksperimenata u inozemstvu), kao i kupnja i/ili plaćanje licence za korištenje specifičnog istraživačkog softvera. Prihvatljiv je i trošak za uslugu razvoja softvera i ažuriranje računalnih baza koje su izravno u funkciji opisanog istraživanja.

Prihvatljivi su i troškovi grafičkih i tiskarskih usluga, usluga kopiranja, uvezivanja, filma i izrada fotografija – ako je jasno obrazloženo na koji način su izravno vezani uz izvedbu istraživanja. Manipulativni troškovi (npr. DHL, FedEx) za dostavu uzoraka, razmjene istraživačkog materijala i reagensa.

**TSSO**: nabavka sitne i srednje znanstvene opreme (moguće je da istraživačka skupina zatraži i ukupan iznos potpore samo za nabavku znanstvene opreme!) te servisiranje ili nabavka zamjenskih/rezervnih dijelova, nadogradnja opreme, kalibriranje opreme, testiranje specifičnosti i senzitivnosti opreme i sl.

**TM** (Mobilnost): sufinanciranje kratkoročne mobilnosti znanstvenika i suradnika (najviše 3 mjeseca); sudjelovanje na domaćim i međunarodnim kongresima, simpozijima/radionicama/seminarima i školama/tečajevima, projektnim sastancima (prijevoz, smještaj, kotizacija, dnevnice, viza, zdravstveno osiguranje). No, nije prihvatljiv trošak dolaska (putovanja i boravka) inozemnog istraživača – naime, inozemni istraživač je vanjski suradnik. Ukratko, prihvatljivi su troškovi odlazne mobilnosti (naša tuzemna i inozemna putovanja), no ne i dolazne mobilnosti (mobilnosti onih koji nisu zaposlenici Sveučilišta).

**TP** (troškovi diseminacije rezultata – troškovi publiciranja)

**D. POPIS ISTRAŽIVAČKOG TIMA**

U polja se upisuju traženi podatci sukladno zasebnim specifičnim uputama i kriterijima. U tiskanoj verziji potrebno je dostaviti potpisani obrazac (voditelj i suradnici).

**E. PODATCI O OSTALIM IZVORIMA FINANCIRANJA**

ISTRAŽIVANJA: Služi tome da se vidi tko već ima dodatne izvore financiranja, a kome ovakva Potpora predstavlja trenutno jedini dostupni izvor financiranja. Traži se odgovor o mogućem sudjelovanju u glavnim kompetitivnim međunarodnim (Obzor HE, Obzor 2020, ESIF) i domaćim (HRZZ, Adris) projektima, a pritom treba biti jasno je li voditelj ili suradnik na ovom prijedlogu Potpore istodobno voditelj ili suradnik na nekom aktivnom kompetitivno financiranom projektu.